CELEX: 32010R1084
Language: ro
Date: 2010-11-25 00:00:00
Title: Regulamentul (UE) nr. 1084/2010 al Comisiei din 25 noiembrie 2010 de modificare a Regulamentului (CE) nr. 612/2009 de stabilire a normelor comune de aplicare a sistemului de restituiri la export pentru produsele agricole, în ceea ce privește echivalența în cadrul regimului de perfecționare activă

26.11.2010   
            
            
               RO
            
            
               Jurnalul Oficial al Uniunii Europene
            
            
               L 310/1
            
         REGULAMENTUL (UE) NR. 1084/2010 AL COMISIEI
   din 25 noiembrie 2010
   de modificare a Regulamentului (CE) nr. 612/2009 de stabilire a normelor comune de aplicare a sistemului de restituiri la export pentru produsele agricole, în ceea ce privește echivalența în cadrul regimului de perfecționare activă
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 167 și 170, coroborate cu articolul 4,
   întrucât:
   
               (1)
            
            
               În temeiul articolului 12 alineatul (4) al doilea paragraf din Regulamentul (CE) nr. 612/2009 al Comisiei (2), restituirile la export se acordă în cazul în care ingredientul sau ingredientele pentru care se solicită restituirea au avut inițial origine comunitară (din UE, în prezent) și/sau au fost în liberă circulație, astfel cum se prevede la alineatul (1) din articolul menționat, și nu mai sunt în regim de liberă circulație doar datorită faptului că au fost încorporate în alte produse. Această dispoziție se aplică atunci când produsele cu origine comunitară și/sau în liberă circulație sunt transformate în cadrul regimului de perfecționare activă stabilit la articolele 114-129 din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (3).
            
         
               (2)
            
            
               În conformitate cu articolul 84 alineatul (1) litera (b) și cu articolul 89 din Regulamentul (CEE) nr. 2913/92, perfecționarea activă este un regim vamal cu impact economic și un regim suspensiv care se încheie atunci când se atribuie o altă destinație vamală admisă mărfurilor plasate în acest regim sau produselor compensatoare plasate sub acest regim.
            
         
               (3)
            
            
               Articolul 115 alineatul (1) din Regulamentul (CEE) nr. 2913/92 prevede că autoritățile vamale trebuie să permită să fie obținute produse compensatoare din mărfuri echivalente și ca produsele compensatoare obținute din mărfuri echivalente să fie exportate din Comunitate înainte de a importa mărfurile de import. Articolul 114 alineatul (2) litera (e) din regulamentul respectiv definește mărfurile echivalente ca fiind mărfuri comunitare care sunt utilizate în locul mărfurilor de import pentru fabricarea produselor compensatoare. În temeiul articolului 545 alineatele (2) și (3) din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (4), mărfurile echivalente și produsele compensatoare provenite din acestea devin mărfuri necomunitare și mărfurile de import mărfuri comunitare odată ce este acceptată declarația de încheiere a regimului sau, când mărfurile de import sunt introduse pe piață înainte ca regimul să fie încheiat, acestea își schimbă statutul odată cu introducerea lor pe piață. În cazul exportului anticipat, produsele compensatoare devin mărfuri necomunitare odată cu acceptarea declarației de export, cu condiția ca mărfurile de import să fie plasate sub regim; mărfurile de import devin mărfuri comunitare odată cu plasarea lor sub regim.
            
         
               (4)
            
            
               Având în vedere că, în temeiul normelor privind utilizarea mărfurilor echivalente, statutul vamal al mărfurilor de import se schimbă în statut comunitar, fapt prin care se încheie sau se va încheia regimul de perfecționare activă, mărfurile de import nu sunt supuse taxelor de import. În consecință, nivelul prețurilor în UE pentru mărfurile echivalente cu origine comunitară exportate este în acest caz compensat prin nivelul prețurilor de pe piața mondială al mărfurilor importate, astfel încât nu se justifică acoperirea printr-o restituire la export a diferenței dintre prețul pe piața mondială și prețul din UE pentru mărfurile exportate echivalente după cum se prevede la articolul 162 din Regulamentul (CE) nr. 1234/2007.
            
         
               (5)
            
            
               Din motive de claritate și de certitudine juridică, este necesar ca în Regulamentul (CE) nr. 612/2009 să se excludă în mod explicit acordarea de restituiri la export atunci când produsele sunt exportate în temeiul normelor privind utilizarea mărfurilor echivalente.
            
         
               (6)
            
            
               Prin urmare, Regulamentul (CE) nr. 612/2009 trebuie modificat în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   La articolul 12 alineatul (1) din Regulamentul (CE) nr. 612/2009, se adaugă următorul paragraf:
   
      „Restituirile nu se acordă pentru produsele care sunt utilizate ca mărfuri echivalente în sensul articolului 114 alineatul (2) litera (e) din Regulamentul (CEE) nr. 2913/92.”
   
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 noiembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 186, 17.7.2009, p. 1.
   
      (3)  JO L 302, 19.10.1992, p. 1.
   
      (4)  JO L 253, 11.10.1993, p. 1.